**P R O G R A M**

**UTROŠKA SREDSTAVA IZ BUDŽETA OPĆINE KAKANJ ZA PODSTICAJ RAZVOJA PODUZETNIŠTVA I OBRTA**

**ZA 2024. GODINU**

**Kakanj, februar 2024. godine**

**BOSNA I HERCEGOVINA PRIJEDLOG**

**FEDERACIJA BOSNE I HERCEGOVINE**

**ZENIČKO-DOBOJSKI KANTON**

**OPĆINA KAKANJ**

**OPĆINSKO VIJEĆE**

Broj: 01/1-\_\_\_\_\_\_\_\_/24

Kakanj, \_\_\_\_. \_\_\_\_.2024. godine

Na osnovu člana 13. Zakona o principima lokalne samouprave u Federaciji Bosne i Hercegovine („Službene novine Federacije BiH“, broj: 49/06, 51/09) i člana 24. Statuta Općine Kakanj („Službene novine Općine Kakanj“, broj: 4/08), a u vezi sa članom 63. Odluke o izvršavanju Budžeta Općine Kakanj za 2024. godinu, broj: 01/1-35-424/23 od 27.12.2023. godine („Službene novine Općine Kakanj“, broj: 1/24), Općinsko vijeće na \_\_. sjednici, održanoj dana \_\_.\_\_.2024. godine, u s v o j i l o j e

**P R O G R A M**

**UTROŠKA SREDSTAVA IZ BUDŽETA OPĆINE KAKANJ**

**ZA PODSTICAJ RAZVOJA PODUZETNIŠTVA I OBRTA ZA 2024. GODINU**

**1. Podaci o Programu**

Program utroška sredstava iz Budžeta Općine Kakanj za podsticaj razvoja poduzetništva i obrta za 2024. godinu sa kriterijima raspodjele temelji se na odobrenim sredstvima za ovu namjenu u Budžetu Općine Kakanj za 2024. godinu sa pozicija: „Subvencije za podsticaj razvoja poduzetništva i obrta-Program OV-a“ u iznosu 500.000,00 KM, Izdaci za informisanje iz Programa „Subvencije za podsticaj razvoja poduzetništva i obrta“ u iznosu 20.000,00 KM, Ostale usluge iz Programa „Subvencije za podsticaj razvoja poduzetništva i obrta“ u iznosu 5.000,00 KM i Transfer neprofitnim organizacijama (iz Programa „Subvencije za podsticaj razvoja poduzetništva i obrta“) u iznosu 45.000,00 KM , a shodno Zakonu o izdvajanju i usmjeravanju dijela prihoda preduzeća ostvarenim radom termoelektrana („Službene novine FBiH“, broj: 80/14).

**2. Period realizacije Programa**

Sredstva namijenjena za podsticaj razvoja poduzetništva i obrta na području općine Kakanj realizovaće se u tekućoj 2024. godini.

**3. Raspoloživi iznos sredstava**

570.000,00 (slovima: petstotinasedamdesethiljada) KM.

1. **Namjena Programa**
   1. Refundacija troškova registracije poslovnih subjekata;
   2. Projekat „Pokreni svoj posao u Kaknju“;
   3. Projekat „Sufinansiranje troškova zapošljavanja radnika“;
   4. Regresiranje kamata za kredite odobrene u komercijalnim bankama u 2024. godini za poduzetnike i obrtnike sa područja općine Kakanj;
   5. Podsticaj opstanku starih i tradicionalnih zanata i domaće radinosti;
   6. Sufinansiranje projekta „Program zapošljavanja marginaliziranih kategorija društva sa područja općine Kakanj;
   7. Sufinansiranje zapošljavanja osobe za invaliditetom;
   8. Nabavka stručne literature;
   9. Transfer neprofitnim organizacijama iz Programa utroška sredstava iz Budžeta Općine Kakanj za podsticaj razvoja poduzetništva i obrta – finansiranje i sufinansiranje projekata nevladinih organizacija;
   10. Podsticaj razvoja poduzetništva – afirmacija/promocija razvoja poduzetništva i privrede kroz pribavljanje, razvoj, produkciju i emitovanje TV i radijskih emisija;
   11. Ostale usluge iz Programa utroška sredstava iz Budžeta Općine Kakanj za podsticaj razvoja poduzetništva i obrta;
   12. Neisplaćeni podsticaji iz 2023. godine;
   13. Rezervna sredstva.

**5. Korisnici Programa**

Nezaposlene osobe sa područja općine Kakanj, marginalizirane kategorija društva, novoosnovani poslovni subjekti, poslovni subjekti koji svoju djelatnost obavljaju na području općine Kakanj, Gradska biblioteka „Kakanj“, Udruženje žena općine Kakanj (UŽOK), Udruženje žena „TRST“ Tršće i dr.

**6. Izvor sredstava**

Budžet Općine Kakanj za 2024. godinu („Službene novine Općine Kakanj“, broj: 1/24) – pozicije:

* Subvencije za podsticaj razvoja poduzetništva i obrta – Program OV-a, ekonomski kod: 614500,
* Izdaci za informisanje iz Programa „Subvencije za podsticaj razvoja poduzetništva i obrta“, ekonomski kod: 613900,
* Ostale usluge iz Programa „Subvencije za podsticaj razvoja poduzetništva i obrta“ ekonomski kod 613900 i
* Transfer neprofitnim organizacijama iz Programa „Subvencije za podsticaj razvoja poduzetništva i obrta“, ekonomski kod 614300.

**UVODNI DIO**

U skladu sa Zakonom o podsticaju razvoja male privrede („Službene novine Federacije BiH“ broj: 19/06 i 25/09) kojim se uređuje planiranje, osiguranje sredstava i provedba mjera razvoja male privrede u Federaciji BiH, omogućeno je da lokalne zajednice mogu u svojim Budžetima izdvojiti finansijska sredstva za podsticaje. Na osnovu toga su u Budžetu Općine Kakanj za 2024. godinu odobrena sredstva za podsticaj razvoja poduzetništva i obrta.

Programom utroška sredstava iz Budžeta Općine Kakanj za podsticaj razvoja poduzetništva i obrta za 2024. godinu, Općina Kakanj nastoji:

* razviti poduzetničku svijest nezaposlenih osoba,
* povećati broj i održivost obrtničkih radnji i preduzeća - d.o.o.,
* povećati broj zaposlenih kroz samozapošljavanje i zapošljavanje,
* poboljšati socijalni i ekonomski status nezaposlenih žena sa područja općine Kakanj (pretežno ruralnog područja);
* omogućiti zapošljavanje teško zapošljivih kategorija društva.

**I VRSTE I NAČIN OSTVARIVANJA PODSTICAJA**

|  |  |  |  |  |  |
| --- | --- | --- | --- | --- | --- |
| **R/b** | **Naziv podsticaja** | | | | **Planirana sredstva/KM** |
| 1. | Refundacija troškova registracije poslovnih subjekata | | | | **25.000,00** |
| 2. | 2.1. | | Projekat „Pokreni svoj posao u Kaknju“ – 110.000,00 KM | | **230.000,00** |
| 2.2. | | Ugovorene obaveze prema korisnicima iz prethodnih godina – 120.000,00 | |
| 3. | 3.1. | | Projekat „Sufinansiranje troškova zapošljavanja radnika“ –  83.000, 00 KM | | **143.000,00** |
| 3.2. | | Ugovorene obaveze prema korisnicima iz prethodnih godina – 60.000,00 KM | |
| 4. | 4.1. | | Regresiranje kamata za kredite odobrene u komercijalnim bankama u 2024.godini za poduzetnike i obrtnike sa područja općine Kakanj – 7.000,00 KM | | **15.000,00** |
| 4.2. | | Ugovorene obaveze prema korisnicima iz prethodnih godina – 8.000,00 KM | |
| 5. | Podsticaj opstanku starih i tradicionalnih zanata i domaće radinosti | | | | **17.000,00** |
| 6. | Sufinansiranje projekta „Program zapošljavanja marginaliziranih kategorija društva sa područja općine Kakanj“ (projekat „Integralni pristup ka socijalnom uključivanju“ – IASI) | | | | **25.000,00** |
| 7. | Sufinansiranje zapošljavanja osobe sa invaliditetom | | | | **10.000,00** |
| 8. | Nabavka stručne literature | | | | **3.000,00** |
| 9. | Transfer neprofitnim organizacijama iz Programa utroška sredstava iz Budžeta Općine Kakanj za podsticaj razvoja poduzetništva i obrta | | | | **45.000,00** |
| 9.1. | Sufinansiranje projekta „Ekonomsko osnaživanje žena kroz obuku krojenja, šivenja, zidnog tkanja i heklanja ukrasnih predmeta“ - 15.000,00 KM | | |
| 9.2. | Sufinansiranje projekta „Šivenje ka snazi: Ekonomsko osnaživanje žena“ – 15.000,00 KM | | |
| 9.3. | Sufinansiranje sajamskih aktivnosti i projekata drugih međunarodnih i nevladinih organizacijama za koje se tokom godine ukaže potreba – 15.000,00 KM | | |
| 10. | Podsticaj razvoja poduzetništva – afirmacija/promocija razvoja poduzetništva i privrede kroz pribavljanje, razvoj, produkciju i emitovanje TV i radijskih emisija | | | | **20.000,00** |
| 11. | Ostale usluge iz Programa utroška sredstava iz Budžeta Općine Kakanj za podsticaj razvoja poduzetništva i obrta | | | | **5.000,00** |
| 12. | Neisplaćeni podsticaji | | | | **19.213,16** |
| 13. | Rezervna sredstva | | | | **12.786,84** |
| **UKUPNO** | **570.000,00** |

# REFUNDACIJA TROŠKOVA REGISTRACIJE POSLOVNIH SUBJEKATA

Kroz ovaj podsticaj nastoji se povećati broj i održivost preduzeća/obrta, te povećati broj zaposlenih na području općine Kakanj.

Sa ove pozicije refundiraće se troškovi registracije novoosnovanih poslovnih subjekata registrovanih na području općine Kakanj.

Pravo na podsticaj imaju fizička i pravna lica koja registruju djelatnost, osnuju firmu na području općine Kakanj u periodu od 18.12.2023. – 16.12.2024. godine (osim poslovnih subjekata koji registruju dopunsku djelatnost), nemaju obaveza po osnovu javnih prihoda i u posljednje tri godine nisu bili korisnici ovog podsticaja, kao i članovi njihove uže porodice (majka/otac, sin/kćerka, suprug/supruga).

Za ostvarivanje podsticaja potrebno je uz zahtjev dostaviti i sljedeću dokumentaciju (original ili ovjerene kopije):

* rješenje o registraciji izdato od nadležne institucije;
* obavještenje o razvrstavanju djelatnosti prema Klasifikaciji djelatnosti;
* dokaze o plaćenim taksama i troškovima registracije djelatnosti odnosno osnivanja firme (uplatnice, računi i dr.);
* dokaz o otvorenom bankovnom računu poslovnog subjekta;
* ovjerenu izjavu da podnosilac zahtjeva i članovi njegove uže porodice, u posljednje tri godine, nisu bili korisnici podsticajnih sredstava Općine namijenjenih za „Refundaciju troškova registracije poslovnih subjekata“ za istu ili sličnu djelatnost.

Refundacija troškova osnivanja firme ne odnosi se na osnivački kapital, već na troškove notarske obrade dokumenata, sudske i administrativne takse, te izradu pečata firme.

Zahtjevi za refundaciju predmetnih troškova sa potrebnom dokumentacijom podnose se Službi za privredu, urbanizam i zaštitu okoline putem prijemne kancelarije Općine Kakanj do 16.12.2024. godine.

Refundacija troškova osnivanja trgovačkih i ugostiteljskih radnji može biti ostvarena jednom u toku 2024. godine za jedan poslovni prostor.

# PROJEKAT „POKRENI SVOJ POSAO U KAKNJU“

**2.1. Projekat „Pokreni svoj posao u Kaknju“**

Realizacijom projekta „Pokreni svoj posao u Kaknju“ nastoji se razviti poduzetnička svijest kod mladih i ostalih nezaposlenih osoba, povećati broj registrovanih poslovnih subjekata i održivog samozapošljavanja na područja općine Kakanj.

Ovim podsticajem predviđeno je sufinansiranje pokretanja i održavanje malih biznisa registrovanih u osnovnoj djelatnosti kroz registraciju obrta i srodnih djelatnosti (osim poljoprivrede), profesionalnih djelatnosti, djelatnosti pripreme i usluživanja hrane, preduzeća (d.o.o.).

Korisnici podsticajnih sredstava mogu biti:

* mlade nezaposlene osobe do 35 godina starosti, prijavljene na evidenciju Biroa za zapošljavanje Kakanj prije objave javnog poziva, a koje u tekućoj godini registruju djelatnost ili su registrovali djelatnost nakon okončanja javnog poziva za ovaj Projekat u 2023. godini;
* ostale nezaposlene kategorije društva, starosne dobi preko 35 godina, prijavljene na evidenciju Biroa za zapošljavanje Kakanj prije objave javnog poziva, a koje u tekućoj godini registruju djelatnost ili su registrovali djelatnost nakon okončanja javnog poziva za ovaj Projekat u 2023. godini.

Gore navedena lica moraju ispunjavati i sljedeće uslove:

* da imaju prebivalište na području općine Kakanj;
* da nemaju duga po osnovu javnih prihoda;
* da do sada nisu bili korisnici podsticajnih sredstava namijenjenih za ovaj Projekat, kao i članovi njihove uže porodice (majka/otac, sin/kćerka, suprug/supruga);
* da članovi njihove uže porodice nemaju i nisu imali registrovanu istu ili sličnu djelatnost za koju apliciraju (izuzev u opravdanim slučajevima odjave djelatnosti: penzionisanje člana porodice, nemogućnost obavljanja djelatnost zbog određenih poteškoća npr. invalidnost i sl.);
* da nisu korisnici podsticajnih sredstva drugih institucija namijenjenih za projekte samozapošljavanja.

Projekat obuhvaća sljedeće aktivnosti:

* objavljivanje Javnog poziva;
* apliciranje zainteresiranih kandidata;
* razmatranje i obrada pristiglih prijava (odabir);
* registracija djelatnosti (lica koja nisu registrovala djelatnost);
* potpisivanje Ugovora o realizaciji Projekta sa odabranim korisnicima;
* isplata odobrenog iznosa sredstava za sufinansiranje troškova pokretanja i održavanja vlastitog biznisa;
* monitoring.

Za ostvarivanje predmetnih podsticaja kandidati su uz prijavu na Javni poziv dužni dostaviti sljedeću dokumentaciju:

* biznis plan (prijavni obrazac);
* izvod iz matične knjige rođenih;
* uvjerenje da se lice nalazi na evidenciji Biroa za zapošljavanje Kakanj;
* rješenje o registraciji djelatnosti (ukoliko je firma registrovana);
* obavještenje o razvrstavanju djelatnosti prema Klasifikaciji djelatnosti (ukoliko je firma registrovana);
* ovjerenu izjavu da će nakon odobravanja podsticajnih sredstava, registrovanu djelatnost održavati u trajanju od najmanje 24 mjeseca od dana potpisivanja ugovora o realizaciji projekta „Pokreni svoj posao u Kaknju“;
* ovjerenu izjavu da podnosilac zahtjeva i članovi njegove uže porodice nisu bili korisnici podsticajnih sredstava Općine namijenjenih za projekat „Pokreni svoj posao u Kaknju“;
* ovjerenu izjavu da članovi uže porodice podnosioca zahtjeva nemaju i nisu imali istu ili sličnu registrovanu djelatnost (izuzev u opravdanim slučajevima odjave djelatnosti: penzionisanje člana porodice, nemogućnost obavljanja djelatnost zbog određenih poteškoća npr. invalidnost i sl.);
* ovjerenu izjavu da podnosilac zahtjeva nije korisnik podsticajnih sredstava drugih institucija namijenjih za projekte samozapošljavanja.

Biznis plan/prijavni obrazac će sadržati sljedeće podatke:

* lične podatke o podnosiocu prijave (ime i prezime, adresu, telefon, e-mail, stručnu spremu, zanimanje, naziv poslovne ideje i sl );
* kratak opis poslovne ideje;
* plan finansijskih troškova poslovne ideje (specifikaciju troškova, iznose i izvore finansiranja).

Komisija će nakon pristiglih prijava obaviti intervju sa prijavljenim kandidatima i sačiniti listu odabranih korisnika. Odabrani kandidati će nakon što registruju djelatnost (za lica koja nisu registrovana) potpisati ugovor sa Općinom.

Projekat će se realizovati tokom godine do utroška sredstava.

Podsticaj za mlade nezaposlene osobe starosne dobi do 35 godina

Podsticajna sredstva sa ove pozicije namijenjena su za mlade nezaposlene osobe, starosne dobi do 35 godina (navršenih u trenutku objave poziva) - početnike u biznisu, prijavljene na evidenciju Biroa za zapošljavanje prije objave javnog poziva.

Općina Kakanj će korisnicima sredstava sa kojim zaključi ugovor o realizaciji Projekta dodijeliti podsticajna sredstva namijenjena za:

1. refundaciju troškova obaveznih doprinosa – PIO, zdravstveno osiguranje i osiguranje od nezaposlenosti, za registrovanu djelatnost - period od 24 mjeseca (prva godina u iznosu od 100%, a maksimalno 524,00 KM/mjesec, druga godina 50%, a maksimalno 262,00 KM/mjesec);
2. sufinansiranje troškova nabavke mašina, opreme, zakupa poslovnog prostora i repromaterijala potrebnih za obavljanje registrovane djelatnosti. Minimalan iznos koji može biti dodijeljen korisniku je 3.000,00 KM, a maksimalan 5.000,00 KM. Navedeni iznos će biti dodijeljen prema planu finansijskih troškova poslovne ideje koju će korisnici biti obavezni dostaviti uz prijavu na javni poziv i u zavisnosti od opravdanosti troškova potrebnih za registrovanu djelatnost što će ocjeniti Komisija za odabir korisnika podsticajnih sredstava.

Iznos utrošen za nabavku repromaterija i sufinansiranje troškova zakupa poslovnog prostora ne može biti veći od 1.000,00 KM.

Podsticaj za ostale nezaposlene kategorije starosne dobi preko 35 godina

Podsticajna sredstva sa ove pozicije namijenjena su za nezaposlene osobe, starosne dobi preko 35 godina, prijavljene na evidenciju Biroa za zapošljavanje prije objave javnog poziva.

Podsticajna sredstva namijenjena su za:

1. refundaciju troškova obaveznih doprinosa – PIO, zdravstveno osiguranje i osiguranje od nezaposlenosti, za registrovanu djelatnost - period od 24 mjeseca (prva godina u iznosu od 100%, a maksimalno 524,00 KM/mjesec, druga godina 50%, a maksimalno 262,00 KM/mjesec);
2. sufinansiranje troškova nabavke opreme, zakupa poslovnog prostora i repromaterijala potrebnih za obavljanje registrovane djelatnosti. Minimalan iznos koji može biti dodijeljen korisniku je 1.500,00 KM, a maksimalan 3.000,00 KM. Navedeni iznos će biti dodjeljen prema planu finansijskih troškova poslovne ideje koju će korisnici biti obavezni dostaviti uz prijavu na javni poziv i u zavisnosti od opravdanosti troškova potrebnih za registrovanu djelatnost što će ocjeniti Komisija za odabir korisnika podsticajnih sredstava.

Iznos utrošen za nabavku repromaterija i sufinansiranje troškova zakupa poslovnog prostora ne može biti veći od 1.000,00 KM.

* 1. **Ugovorene obaveze prema korisnicima iz prethodnih godina**

Shodno ugovorenim obavezama prema korisnicima podsticajnih sredstava „Pokreni svoj posao u Kaknju“ iz 2022. i 2023. godine (refundacija troškova obaveznih doprinosa i sufinansiranje nabavke sredstava za rad, repromaterijal, opremu i sl., za registrovanu djelatnost) sa ove pozicije će se isplaćivati podsticajna sredstva za 47 korisnika sa kojima su potpisani ugovori u 2022. i 2023. godini, te za 8 korisnica projekta Podrška marginaliziranim grupama žena u razvoju biznisa (projekat samozapošljavanja koji su realizovali USAID i Općina Kakanj).

# PROJEKAT „SUFINANSIRANJE TROŠKOVA ZAPOŠLJAVANJA RADNIKA“

**3.1. Projekat „Sufinansiranje troškova zapošljavanja radnika“**

Podsticajna sredstva sa ove pozicije namijenjena su za sufinansiranje zapošljavanja nezaposlenih osoba, prijavljenih na evidenciju Biroa za zapošljavanje, kod poslovnih subjekata sa područja općine Kakanj.

Pravo na dodjelu podsticajnih sredstava imaju poslovni subjekti koji ispunjavaju sljedeće uslove:

* imaju sjedište i djelatnost obavljaju na području općine Kakanj;
* djelatnost koju obavljaju nije iz oblasti trgovine, ugostiteljstva i priređivanja igara na sreću;
* redovno izmiruje obaveze po osnovu poreza i doprinosa;
* nisu koristili podsticajna sredstva Općine namijenjena za ovaj Projekat u 2022. i 2023. godini;
* u skladu sa Zakonom o radu zaključe ili su u tekućoj godini zaključili ugovor o radu **sa osobom koja se prethodno nalazila na evidenciji Biroa za zapošljavanje Kakanj najmanje 3 mjeseca**;
* da u posljednjih 6 mjeseci nisu smanjivali broj radnika osim u slučaju opravdanih razloga (penzionisanje, otkaz za zahtjev radnika i sl.).

Poslovnom subjektu koji zaposli nezaposlenu osobu, na poslove prema odgovarajućoj stručnoj spremi, a u skladu sa registrovanom djelatnošću, na period od 12 mjeseci, biće dodijeljen podsticaj u ukupnom iznosu 6.000,00 KM, uz obavezu da istog radnika zadrži u radnom odnosu dodatnih 12 mjeseci.

Podsticajna sredstva će se uplaćivati kvartalno (refundacijski) po dostavljanju zahtjeva za isplatu i dokaza o utroška sredstava za period za koji se potražuju podsticajna sredstva.

Poslovnom subjektu se po Programu mogu odobriti podsticajna sredstva za zapošljavanje maksimalno 2 (dva) radnika.

Za ostvarivanje podsticaja potrebno je uz zahtjev dostaviti i sljedeću dokumentaciju (original ili ovjerene kopije):

* rješenje o registraciji djelatnosti;
* obavještenje o razvrstavanju djelatnosti prema Klasifikaciji djelatnosti;
* uvjerenje o izmirenim obavezama po osnovu PDV-a (ukoliko podnosilac zahtjeva nije u sistemu PDV-a dostavlja izjavu ovjerenu kod nadležnog općinskog organa);
* ovjerenu izjavu:
* da neće (ponovo) zaposliti osobu koju je otpustio u prethodnih 6 mjeseci;
* da će zadržati postojeći broj radnika uvećan za broj primljenih radnika;
* da u posljednjih 6 mjeseci nije smanjivao broj radnika.
* broj tekućeg računa kod poslovne banke;
* obrazac JS3100 za prijavljene novouposlene radnike uz dokaz da se lice do momenta zapošljavanja nalazilo na evidenciji Biroa za zapošljavanja (poslovni subjekti koji tek planiraju zapošljavati radnike, navedenu dokumentaciju će naknadno dostaviti).

Projekat će biti realiziran tokom godine do utroška sredstava.

**3.2. Ugovorene obaveze prema korisnicima iz prethodnih godina**

Sa ove pozicije isplatiće se podsticajna sredstva za 29 poslovnih subjekata koji zapošljavaju 44 radnika sa kojima su u 2023. godini potpisani ugovori o realizaciji projekta „Sufinansiranje troškova zapošljavanja radnika u skladu sa potrebama poduzetnika i obrtnika sa područja općine Kakanj“.

# REGRESIRANJE KAMATA ZA KREDITE ODOBRENE U KOMERCIJALNIM BANKAMA U 2024. GODINI ZA PODUZETNIKE I OBRTNIKE SA PODRUČJA OPĆINE KAKANJ

* 1. **Regresiranje kamata za kredite odobrene u komercijalnim bankama u 2024. godini za poduzetnike i obrtnike sa područja općine Kakanj**

Regresiranje kamata za kredite odobrene u komercijalnim bankama u 2024. godini namijenjeno je za poduzetnike i obrtnike sa područja općine Kakanj (izuzev djelatnosti iz oblasti trgovine i ugostiteljstva) i to isključivo za kredite korištene radi ulaganja u registrovanu djelatnost korisnika kredita (osim leasinga, revolving kredita i kontokorentnog kredita).

Na ovaj način se regresiraju kamate za kredite odobrene u komercijalnim bankama u 2023. godini za poduzetnike i obrtnike sa područja općine Kakanj i to isključivo za kredite odobrene radi ulaganja u registrovanu djelatnost korisnika kredita.

Ovom vrstom podsticaja Općina Kakanj će poduzetnicima i obrtnicima sa područja općine Kakanj, koji redovno izmiruju obaveze po osnovu poreza i doprinosa, regresirati uplaćene kamate za kredite odobrene u komercijalnim bankama. Za kredite od 5.000,00 KM – 50.000,00 KM Općina će refundirati kamate u iznosu 100%, a za kredite od 50.000,00 KM – 100.000,00 KM u iznosu 50% od ukupno uplaćenih kamata. Kamata se regresira na godišnjem nivou. Maksimalna nominalna kamatna stopa koja se regresira iznosi do 8%, a period otplate kredita je do 5 godina. Općina Kakanj se obavezuje da će korisniku podsticaja refundirati kamate za cijeli otplatni period, pojedinačno za svaku godinu na kraju kalendarske godine, po dostavljanju potvrde od banke o uplaćenim kamatama.

Ukoliko podnosilac zahtjeva realizuje dva ili više kredita ima pravo na refundaciju troškova kamata za zbir odobrenog kredita do 100.000,00 KM pod gore navedenim uslovima.

Za ostvarivanje predmetnog podsticaja potrebno je uz zahtjev dostaviti i sljedeću dokumentaciju (originali ili ovjerene kopije):

* rješenje o registraciji djelatnosti;
* obavještenje o razvrstavanju djelatnosti prema Klasifikaciji djelatnosti;
* uvjerenje o izmirenim obavezama po osnovu PDV-a (ukoliko podnosilac zahtjeva nije u sistemu PDV-a dostavlja izjavu ovjerenu kod nadležnog općinskog organa);
* ugovor s bankom sa anuitetnim planom otplate kredita iz kojeg je jasno vidljiva namjena odobrenih kreditnih sredstava (nabavka trajnih obrtnih sredstva, mašina i opreme);
* potvrdu banke o redovnoj otplati kredita, sa obaveznim pregledom obračunatih i uplaćenih kamata za period za koji se regresira kamata;
* dokaz o utrošku kreditnih sredstava (kao dokaz se prihvata: račun, faktura, ugovor).

Zahtjevi za regresiranje kamata za kredite odobrene u komercijalnim bankama u 2024. godini sa potrebnom dokumentacijom podnose se Službi za privredu, urbanizam i zaštitu okoline na prijemnoj kancelariji Općine Kakanj, najkasnije do 29.11.2024. godine.

Pravo na dodjelu podsticajnih sredstava nemaju poslovni subjekti koji sa Općinom Kakanj trenutno imaju zaključen ugovor o regresiranju kamata za kredite iz prethodnih godina.

* 1. **Ugovorene obaveze prema korisnicima iz prethodnih godina**

Podsticajna sredstva sa ove pozicije namijenjena su za refundaciju kamata za kredite odobrene u komercijalnim bankama za 8 poduzetnika sa područja općine Kakanj koji su u proteklim godinama ostvarili pravo na predmetni podsticaj.

1. **PODSTICAJ ZA OPSTANAK STARIH I TRADICIONALNIH ZANATA I DOMAĆE RADINOSTI**

Podsticaj se provodi u svrhu očuvanja i poboljšanja uslova rada obrtničkih djelatnosti i djelatnosti koje su srodne obrtničkim, a koje se mogu obavljati kao domaća radinost te stari i tradicionalni zanati.

Pravo na dodjelu podsticajnih sredstava imaju obrtnici koji obavljaju stare i tradicionalne zanate i djelatnosti koje se mogu obavljati kao domaća radinost a nalaze se na popisu djelatnosti koje se kao takve mogu obavljati, imaju sjedište na području općine Kakanj, najmanje 1 (jednog) zaposlenog (osnovna djelatnost) i nemaju duga po osnovu javnih prihoda.

Pravo na dodjelu podsticajnih sredstava nemaju poslovni subjekti koji trenutno imaju zaključen ugovor o realizaciji projekta Pokreni svoj posao u Kaknju.

Općina Kakanj će korisnicima podsticajnih sredstava jednokratno isplatiti iznos do 1.000,00 KM. Odobrena podsticajna sredstava se mogu utrošiti na troškove obaveznih doprinosa, zakup ili uređenje poslovnog prostora te druge potrebne troškove za koje Komisija za odabir korisnika podsticajnih sredstava ocjeni da je u okvirima potreba za registrovanu djelatnost.

Zainteresovani uz prijavu na Javni poziv dostavljaju sljedeću dokumentaciju (original ili ovjerene kopije):

* zahtjev;
* rješenje o registraciji firme;
* obavještenje o razvrstavanju djelatnosti prema Klasifikaciji djelatnosti;
* uvjerenje Porezne uprave Federacije BiH o broju zaposlenih/listu osiguranih osoba za obveznika,
* rješenje o plaćanju poreza u paušalnom iznosu ili drugi dokaz o plaćanju poreza u paušalnom iznosu izdat od Porezne uprave Federacije BiH.

Korisnik sredstava je dužan pravdati odobreni iznos podsticajnih sredstava odgovarajućom dokumentacijom.

1. **SUFINANSIRANJE PROJEKTA „PROGRAM ZAPOŠLJAVANJA MARGINALIZIRANIH KATEGORIJA DRUŠTVA SA PODRUČJA OPĆINE KAKANJ“**

Općina Kakanj je sa Caritas-om Švicarske i Asocijacijom Centar za podršku Roma-Romalen Kakanj, potpisala Memorandum o razumijevanju (MoR) za realizaciju projekta „Integralni pristup ka socijalnom uključivanju“ (IASI). Jedan od ciljeva Projekta je zapošljavanje marginaliziranih kategorija društva sa područja općine Kakanj.

Realizacija Programa zapošljavanje marginaliziranih kategorija društva obuhvata sljedeće aktivnosti:

- identifikacija marginaliziranih kategorija radne snage;

- izrada kriterija za odabir poslodavaca i korisnika (zaposlenika);

- izrada javnih poziva i prijava za učešće u programu za fizička lica i poslodavce;

- odabir poslodavaca i korisnika.

Gore navedene aktivnosti provest će Komisija imenovana rješenjem Općinskog načelnika.

Iznos sredstva je opredijeljen u skladu sa gore navedenim Memorandumom.

# SUFINANSIRANJE ZAPOŠLJAVANJA OSOBE SA INVALIDITETOM

Na području općine Kakanj djeluje subjekti koji upošljavaju osobe sa invaliditetom, tako da osobe sa invaliditetom sa prebivalištem na području općine Kakanj imaju mogućnost poslove obavljati u svojoj općini, čime bi izbjegli probleme prijevoza odlaska i dolaska na posao. Sa ove pozicije planirano je sufinansiranje zapošljavanja radnika zaposlenog u takvim subjektima za period 6 mjeseci.

1. **NABAVKA STRUČNE LITERATURE**

Podsticajna sredstva sa ove pozicije namijenjena su za nabavku stručne literature iz oblasti poduzetništva i poljoprivrede.

# TRANSFER NEPROFITNIM ORGANIZACIJAMA IZ PROGRAMA UTROŠKA SREDSTAVA IZ BUDŽETA OPĆINE KAKANJ ZA PODSTICAJ RAZVOJA PODUZETNIŠTVA I OBRTA – FINANSIRANJE I SUFINANSIRANJE PROJEKATA NEVLADINIH ORGANIZACIJA;

**9.1. Finansiranje projekta „Ekonomsko osnaživanje žena kroz obuku krojenja, šivenja, zidnog tkanja i heklanja ukrasnih predmeta“**

Projekat će se realizovati u saradnji sa Udruženjem žena općine Kakanj (UŽOK), a ima

za cilj da poboljša socijalni i ekonomski status nezaposlenih žena (pretežno ruralnog područja), kako bi lakše pronašle posao, povećale kućni budžet i u određenoj mjeri osigurale materijalnu nezavisnost.

Projekat obuhvata sljedeće aktivnosti:

* pripremna faza:

(uspostava kontakta sa zainteresovanim kandidatkinjama, definisanje i priprema prostora, vremena i mjesta održavanja obuke, dogovori sa instruktorima i saradnicima na projektu, kontakti sa lokalnim medijima i sl.);

* faza realizacije:

(odvijaće se u tri faze: 1. Obuka krojenja i šivenja; 2. Obuka zidnog tkanja; 3. Obuka heklanja ukrasnih predmeta. Svaka žena će proći obuku od 200 sati – 100 sati krojenja i šivanje, 50 sati zidni tkalački stan i 50 sati obuka heklanja ukrasnih predmeta).

Realizacija Projekta planirana je tokom godine u trajanju od cca 3 mjeseca, a obuhvatiće cca 20 zainteresovanih žena sa područja općine Kakanj.

Odobrena sredstava za realizaciju Projekta se mogu koristiti za nabavku repromaterijala, plaćanje troškova predavača/edukatora, zakup prostora, režijske troškove, medijsku kampanju i druge slične troškove nastale u toku raelizacije Projekta.

Sredstva za realizaciju Projekta će se uplaćivati fazno po dostavljanju zahtjeva za uplatu, a UŽOK će po okončanju obuke Općini Kakanj dostaviti izvještaj o utrošku sredstava.

Za realizaciju ovog Projekta potrebna su sredstva u iznosu 15.000,00 KM.

**9.2. Finansiranje projekta „Šivenje ka snazi: Finansijsko osnaživanje žena“**

Projekat će se realizovati u saradnji sa Udruženjem žena „Trst“ Tršće a ima za cilj unaprijediti kvalitet života žena iz ruralnih područja.

Realizacija Projekta će trajati 3 mjeseca, a održaće se u prostorijama mjesnog ureda Tršće.

Projekat će obuhvatiti sljedeće aktivnosti:

1. Pripremne aktivnosti (dogovor sa zainteresovanim kandidatkinjama, edukatorima, nabavka potrebne opreme i repromaterijala);
2. Obuka krojenja, šivenja i veza novih predmeta;
3. Obuka dekupaž tehnike.

U ovom Projektu će učestvovati 27 žena.

Obuku krojenja, šivenja i veza bi pohađala grupa od 15 žena – obuka će trajati 40 sati, dok bi na obuci za dekupaž tehniku učestvovalo 12 žena – obuka će također trajati 40 sati.

Odobrena sredstava za realizaciju Projekta se mogu koristiti za nabavku opreme i repromaterijala, plaćanje troškova predavača/edukatora, medijsku kampanju i druge slične troškove nastale u toku raelizacije Projekta.

Sredstva za realizaciju Projekta će se uplaćivati fazno po dostavljanju zahtjeva za uplatu, a Udruženje „TRST“ će po okončanju obuke Općini Kakanj dostaviti izvještaj o utrošku sredstava.

Za realizaciju ovog Projekta potrebna su sredstva u iznosu 15.000,00 KM

**9.3. Sufinansiranje sajamskih aktivnosti i projekata u saradnji sa drugim međunarodnim i nevladinom organizacijama**

Podsticajna sredstva sa ove pozicije su namijenjena za finansiranje i sufinansiranje učešća na sajmovima poduzetnika i obrtnika sa područja općine Kakanj kao i sajamske aktivnosti koje se budu dešavale na području općine Kakanj.

Sa ove pozicije će se sufinansirati i projekti međunarodnih i nevladinih organizacija iz oblasti poduzetništva za koje se tokom godine ukaže potreba, a koji imaju za cilj uspostavu povoljnijeg poslovnog okruženja, održivi ekonomski razvoj, modernizaciju poduzetništva i sl.

Za ovu poziciju opredijeljena su sredstva u iznosu 15.000,00 KM.

1. PODSTICAJ RAZVOJA PODUZETNIŠTVA – AFIRMACIJA/PROMOCIJA RAZVOJA PODUZETNIŠTVA I PRIVREDE KROZ PRIBAVLJANJE, RAZVOJ, PRODUKCIJU I EMITOVANJE TV I RADIJSKIH EMISIJA

Podsticajna sredstva za ove pozicije namijenjena su za:

* Promociju privrednih subjekata korisnika podsticajnih programa Općine Kakanj (TV i radijska promocija i Web portali);
* Izrada i štampanje promotivnih materijala općine Kakanj;
* Produkciju i emitovanje TV i radijskih emisija;
* Obavještenja, prilozi, javni pozivi i afirmacija poduzetničke svjesti kroz informisanje o aktivnostima i realizaciji Programa podsticaja i druge slične aktivnosti.

1. **OSTALE USLUGE IZ PROGRAMA PROGRAMA UTROŠKA SREDSTAVA IZ BUDŽETA OPĆINE KAKANJ ZA PODSTICAJ RAZVOJA PODUZETNIŠTVA I OBRTA**

Sa pozicije »Ostale usluge iz Programa „Subvencije za podsticaj razvoja poduzetništva i obrta“« platiće se usluge iz oblasti poduzetništva i obrta za koje se tokom godine ukaže potreba, a koje nisu predviđene Programom (fakture).

1. **NEISPLAĆENI PODSTICAJI IZ 2023. GODINE**

Zbog slabog priliva naknada od rada TE podsticaji u iznosu 19.213,16 KM nisu isplaćeni u 2023. godini i isplatiće se iz Programa utroška sredstava iz Budžeta Općine Kakanj za podsticaj razvoja poduzetništva i obrta za 2024. godinu.

1. **REZERVNA SREDSTVA**

Sredstva za hitne i nepredviđene aktivnosti u oblasti poduzetništva i obrta koje se pojave tokom budžetske godine, sufinansiranje projekata iz oblasti poduzetništva koji nisu previđeni Programom a za koje se u toku godine ukaže potreba, u skladu sa utvrđenim kriterijima ovog Programa (transferi).

Realizacija – do kraja decembra tekuće godine.

**Napomena: Jedan aplikant može ostvariti pravo na podsticaj maksimalno sa 2 pozicije. Prednost pri odabiru korisnika općinskih podsticajnih sredstava imaju oni podnosioci zahtjeva koji prethodnih godina nisu bili korisnici istog.**

**Pravo na dodjelu poticajnih sredstava iz ovog Programa ne mogu ostvariti poslovni subjekti koji nisu opravdali dodijeljena poticajna sredstva prethodnih godina.**

**II Z A V R Š N I D I O**

Isplata podsticajnih sredstava će se obaviti na transakcijski račun korisnika otvoren kod poslovnih banaka.

Ukoliko se planirani iznos sredstava za određenu vrstu podsticaja iz objektivnih razloga u cjelosti ili djelimično ne bude utrošen, Služba za privredu, urbanizam i zaštitu okoline Općine Kakanj može uz saglasnost Općinskog načelnika navedena neutrošena sredstva usmjeriti na realizaciju drugih podsticaja iz ovog Programa.

Služba za privredu, urbanizam i zaštitu okoline Općine Kakanj će na kraju budžetske godine sačiniti Izvještaj o realizaciji Programa utroška sredstava iz Budžeta Općine Kakanj za podsticaj razvoja poduzetništva i obrta za 2024. godinu, te isti dostaviti Općinskom vijeću na razmatranje i usvajanje.

**PREDSJEDAVAJUĆI**

**OPĆINSKOG VIJEĆA**

\_\_\_\_\_\_\_\_\_\_\_\_

Slaven Katičić